

**3ημερο αντιπολεμικού/αντιμιλιταριστικού κινηματογράφου**

για την ενίσχυση του αγώνα απέναντι στη φρίκη του πολέμου και της θέλησης των λαών για ειρηνική συνύπαρξη.

**17,18,19 Φεβρουαρίου 2025, 20:00**

**Δημοτικό Θέατρο Ρόδου**

Από τις απαρχές του κινηματογράφου ο πόλεμος υπήρξε μια ευρέως διαδεδομένη θεματική για τους δημιουργούς και τις εταιρείες παραγωγής. Σε κάποιες περιπτώσεις κινηματογραφικής παραγωγής, οι ταινίες εστιάζουν στην **ωραιοποίηση και τη «ρομαντική» προσέγγιση των γεγονότων** που αναπαριστούσαν στη μεγάλη οθόνη, λειτουργώντας κατά κάποιο τρόπο ως **προπαγανδιστικός μηχανισμός για τους πολέμους και τους μιλιταριστές,** με πάμπολλες ηρωικές περιπέτειες και πολεμικά γεγονότα, δοξάζοντας τον μιλιταρισμό και τη «θυσία στον βωμό της πατρίδας».

Από την άλλη, οι γνήσια αντιπολεμικές και αντιμιλιταριστικές ταινίες εστιάζουν στην ίδια τη **φύση του πολέμου**, παρουσιάζοντας την πραγματική εικόνα φρίκης και των αποτρόπαιων πράξεων που συντελούνται σε περιόδους πολεμικών συρράξεων, όπου δεν υπάρχουν στην πραγματικότητα νικητές και ηττημένοι. Οι ταινίες αυτές επιχειρούν να παρουσιάσουν κάθε πολεμική σύγκρουση και τις τραγικές συνέπειές της χωρίς παρωπίδες με βαθύ ανθρωπισμό και κριτική ματιά. Εμβαθύνουν στις ηθικές περιπλοκές και την εσωτερική, ψυχολογική μάχη των ηρώων οι οποίοι έρχονται αντιμέτωποι με γεγονότα που τους ξεπερνούν, αναζητώντας και σε ένα άλλο επίπεδο τα αίτια και τους πάσης φύσεως υπευθύνους και τα οικονομικά και γεωπολιτικά συμφέροντα που κρύβονται πίσω από τις πολεμικές συρράξεις.

Δεν είναι και λίγες οι φορές που αντιπολεμικές κινηματογραφικές δημιουργίες, προβλημάτισαν το κοινό, άνοιξαν τα μάτια σε ανθρώπους που δεν γνώριζαν ή δεν ήθελαν να γνωρίζουν, καταδίκασαν όλες τις στρατοκρατικές και πολεμόχαρες λογικές και τις ιδεολογίες του μίσους και τα όργανά τους.

Με αφορμή τους πολέμους στη Μέση Ανατολή και στην Ουκρανία, τις πολεμικές ιαχές, τις θεαματικές όσο και αποκρουστικές εκρήξεις σε νοσοκομεία ή σχολεία, σε σπίτια και σε πάρκα, αλλά και το κλάμα χιλιάδων μανάδων, πατεράδων και παιδιών, ο *«Όμιλος cine-εκπαίδευση για τον οπτικοακουστικό εγγραμματισμό»*, πολιτιστικό σωματείο με 12χρονη δράση στο νησί της Ρόδου και ευρύτερα στα Δωδεκάνησα, διοργανώνει **3ήμερο αντιπολεμικού/αντιμιλιταριστικού κινηματογράφου**.

Θα προβληθούν 3 βραβευμένες ταινίες που η κάθε μια με τη δική της κινηματογραφική γραφή προσκαλεί τον ειρηνόφιλο ροδιακό λαό στο Δημοτικό Θέατρο Ρόδου για κριτική θέαση, προβληματισμό και ενίσχυση της θέλησης για αγώνα απέναντι στη φρίκη του πολέμου και για ειρηνική συνύπαρξη.

**ΠΡΟΓΡΑΜΜΑ ΠΡΟΒΟΛΏΝ**

* **Δευτέρα 17/2/2025**: **«Όταν περνούν οι γερανοί» - 1957,  Μιχαήλ Καλατόζοφ.**

Λυρική αντιπολεμική ταινία που δείχνει με συγκινητικό τρόπο τον αντίκτυπο του πολέμου πάνω στους απλούς πολίτες.

* **Τρίτη 18/2/2025: «Το αγόρι με τις ριγέ πιζάμες» - 2008, Mark Herman**

Η ταινία ακολουθεί τη ζωή (και τη φιλία) δύο νεαρών αγοριών πέρα από τον φράχτη στο στρατόπεδο συγκέντρωσης του Άουσβιτς κατά τη διάρκεια του Ολοκαυτώματος. Είναι μια συγκινητική ιστορία για τη φρίκη του πολέμου. (Κατάλληλη και για μεγάλα παιδιά και εφήβους).

* **Τετάρτη 19/2/2025: «Ουρανός» - 1962,** **Τάκης Κανελλόπουλος**

Λυρική, βαθιά ποιητική, αντιπολεμική όσο και αντιηρωική ματιά στο «αλβανικό έπος». Συγκινητική και κινηματογραφικά μοντέρνα, σόκαρε το συλλογικό εθνικό αφήγημα στις αρχές της δεκαετίας του ’60.

Δημοτικό Θέατρο Ρόδου

Ώρες έναρξης προβολών: 20:00

Είσοδος ελεύθερη

 χορηγοί προβολών υποστήριξη χορηγοί επικοινωνίας

*   
* **ΠΑΠΑΝΔΡΕΟΥ**ΕΚΜΕΤΑΛΛΕΥΣΗ ΤΑΙΝΙΩΝ ΕΕ